กลุ่มพลังงานทดแทนขยับขึ้น ลุ้นผ่านคุณสมบัติโซลาร์ฟาร์มเฟส 2 วันนี้
กลุ่มพลังงานทดแทนขยับขึ้น ลุ้นผ่านคุณสมบัติโซลาร์ฟาร์มฯเฟส 2 วันนี้ โดยผู้ผ่านจะต้องจับสลากในวันที่ 26 มิ.ย.60 
14 มิ.ย. 2560

ผู้สื่อข่าวรายงานว่า ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 10.25 น. ราคาอยู่ที่ 4.22 บาท บวก 0.10 บาท หรือ 2.43% สูงสุดที่ 4.22 บาท ต่ำสุดที่ 4.14 บาท มูลค่าซื้อขายที่ 130.27 ล้านบาท
ด้านราคาหุ้นบริษัท ซุปเปอร์บล๊อก จำกัด (มหาชน) หรือ SUPER ณ เวลา 10.25 น. ราคาอยู่ที่ 1.48 บาท บวก 0.01 บาท หรือ 0.68% สูงสุดที่ 1.49 บาท ต่ำสุดที่ 1.46 บาท มูลค่าซื้อขายที่ 105.19 ล้านบาท
ขณะที่ ราคาหุ้นบริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH ณ เวลา 10.25 น. ราคาอยู่ที่ 50.25 บาท บวก 0.25 บาท หรือ 0.50% สูงสุดที่ 50.25 บาท ต่ำสุดที่ 50.00 บาท มูลค่าซื้อขายที่ 15.43 ล้านบาท
 
โดยวันนี้ คณะกรรมการกำกับกิจการพลังงาน (กกพ.) จะประกาศรายชื่อผู้ผ่านคุณสมบัติโครงการโซลาร์ฟาร์ม สำหรับหน่วยงานราชการและสหกรณ์ภาคการเกษตร เฟสสอง ที่ได้เปิดยื่นไปตั้งแต่เมื่อวันที่ 29 พ.ค.-2 มิ.ย.60 โดยมีผู้ยื่นคำขอเป็นเจ้าของโครงการรวมทั้งสิ้น 720 ราย คิดเป็นปริมาณการเสนอขายไฟฟ้ารวมทุกเขตพื้นที่เป็นจำนวน 3,510.46 เมกะวัตต์ ซึ่งหลังจากประกาศผู้ที่ผ่านการตรวจคุณสมบัติแล้วจะจับฉลากในวันที่ 26 มิ.ย.60 ต่อไป
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ วันนี้ (14 มิ.ย.) ลุ้นว่าบริษัทใดจะผ่านคุณสมบัติโครงการโซลาร์สหกรณ์ฯ&amp;ราชการรวม 219 MW โดยบจ.ที่สนใจทำโครงการ เช่น SUPER, GUNKUL, RATCH, BCPG, PSTC เป็นต้น ซึ่งในหุ้นเหล่านี้ชอบ BCPG ที่มีการเติบโตที่ต่อเนื่อง และจ่ายเงินปันผลดี (Yield ราว 4%)
ขณะที่ บล.ยูโอบี เคย์เฮียน (ประเทศไทย) ระบุในบทวิเคราะห์ แนะนำกลุ่มพลังงานทดแทน โดยคณะกรรมการกำกับกิจการพลังงาน (กกพ.) ประกาศรายชื่อผ่านคุณสมบัติโซลาร์ราชการ-สหกรณ์ เฟส 2 ที่เปิดรับซื้อไฟฟ้ารวม 219 MW วันนี้ โดยผู้ผ่านจะต้องจับสลากในวันที่ 26 มิ.ย.ส่งผลบวกต่อการเก็งกำไรหุ้นพลังงานทดแทน